Vaba Maa, 1932    Ainult provintsis võib vahest õiget kuulutust kohata. Tallinnas seda kunsti veel ei mõisteta. Seal on küll hulk inimesi, kes loevad oma lehte taguotsast peale ja kelle korrapärasemaks pühapäeva lõbuks on - täiturul luusida. Aga kuulutused on sama hallid kui inimesed ise. Selle eest provintsis leiab vahel kuulutuse, mis võlub nagu romaan. /…/ Haapsalusse  on ka niisugune mees sattunud. Tema kuulutusi on kõik nurgad täis. Sealt vaatab su otsa läbitungiva pilguga nägu, mis kohe ütleb, et ta palju vasktorusid on läbi käinud. Ja selle kõrval - poeem proosas: "Üleilma kuulus, paljudes maades tuntud, täiesti tõetundja elusaatuse selgeltnägija astroloog-okultist, vaimulik hingeeluteadlane (hüpnotisöör)". See on juba kuulutus, kus iga sõna kaalub. Okultism juba lauseehituseski: "Paljudes maades tuntud, aga üleilma kuulus". Ja mis põlisele hapsaliiterile eriti peab  imponeerima: vaimulik! Mitte sugugi mõni tühipaljas ilmalik! See on see kuulutamise kunsti ülim reegel: juba esimese raksuga tuleb lugeja jalust maha rabada, talle auk pähe raiuda. Siis võib sealt august kõik sisse kallata, mis vaja: "Ütleb igale inimesele iseloomu ja kalduvused, kogu mineviku ja tuleviku õnned ja õnnetused iga päeva, kuu ja aasta kohta." Mõelge, kui tähtis see võib olla trehvamisele minnes! "Täpselt ütleb sinu õdede ja vendade nimed ja vanaduse. Annab nõu abielu asjus. Avastab igasuguse  saladuse spiritismi ja hüpnoosi mõjul, - kes kahtleb ja ei usu, tehku proovi. Ennustab teistest isikutest päevapildi ja käekirja järele. Hoiatab õnnetuste eest, selgitab unenägusid ja igasuguste sündmuste tähendust. Vabastab alkoholi joomisest ja suitsetamisest ühe nädala jooksul. Tänukirjade originaalid soovijatele alati näha. Korraldab võimsaid spiritistilisi seansse: vaimud mängivad kannelt ja laulavad, mida igaüks oma silmaga näha ja kõrvaga kuulda võib. Võimaldab igale surnud omakstega nähtava ühenduse  rääkimiseks ilma tasuta." Siis veel mõni praktiline näpunäide: "Enne sissekirjutamine soovitav." Sest kuidas muidu täpselt ütelda sinu õdede ja vendade nimed ja vanaduse? Ja kuidas muidu saaks juure lisada, et "kui minevik ei vasta tõele, siis tasu ei ole"? Lõpuks muidugi: "Olen läbireisul ja jään Eestisse üürikeseks ajaks." Nii et - rutake!